CELEX: 32021R1175
Language: sk
Date: 2021-07-16 00:00:00
Title: Nariadenie Komisie (EÚ) 2021/1175 zo 16. júla 2021, ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie polyolov v určitých cukrovinkách so zníženou energetickou hodnotou (Text s významom pre EHP)

19.7.2021   
               
               
                  SK
               
               
                  Úradný vestník Európskej únie
               
               
                  L 256/53
               
            
         NARIADENIE KOMISIE (EÚ) 2021/1175
         zo 16. júla 2021,
         ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie polyolov v určitých cukrovinkách so zníženou energetickou hodnotou
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,
         keďže:
         
                     (1)
                  
                  
                     V prílohe II k nariadeniu (ES) č. 1333/2008 je stanovený zoznam Únie obsahujúci prídavné látky schválené na používanie v potravinách a podmienky ich používania.
                  
               
                     (2)
                  
                  
                     Uvedený zoznam možno aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2), a to buď na podnet Komisie, alebo na základe žiadosti.
                  
               
                     (3)
                  
                  
                     Dňa 18. decembra 2018 bola predložená žiadosť o schválenie používania polyolov ako sladidla v tvrdých cukrovinkách (cukríky a lízanky) so zníženou energetickou hodnotou, mäkkých cukrovinkách (žuvacie cukríky, ovocné žuvačky a penové výrobky z cukru/marshmallows) so zníženou energetickou hodnotou, sladkom drievku so zníženou energetickou hodnotou, nugáte so zníženou energetickou hodnotou a marcipáne so zníženou energetickou hodnotou a v silne ochutených osviežujúcich pastilkách na hrdlo a drobných cukríkoch na osvieženie dychu. Žiadosť bola následne sprístupnená členským štátom podľa článku 4 nariadenia (ES) č. 1331/2008.
                  
               
                     (4)
                  
                  
                     Polyoly sú nízkokalorické sladidlá, ktoré sa môžu používať ako čiastočná alebo úplná náhrada kalorických cukrov v určitých cukrovinkách. Tým sa zníži ich energetická hodnota a spotrebitelia tak majú na výber výrobky so zníženou energetickou hodnotou v súlade s článkom 7 nariadenia (ES) č. 1333/2008. Vďaka kombinácii polyolov a cukrov v cukrovinkách so zníženou energetickou hodnotou výrobky získavajú sladkú chuť a požadované funkcie a organoleptické vlastnosti, ktoré nemožno dosiahnuť inými zložkami alebo len použitím polyolov.
                  
               
                     (5)
                  
                  
                     Obmedzené používanie polyolov ako sladidiel v potravinách sa považuje za prijateľné, pokiaľ sa zohľadnia ich laxatívne účinky (3). Nariadenie (ES) č. 1333/2008 vo všeobecnosti neumožňuje používanie polyolov v nápojoch z dôvodu ich možných laxatívnych účinkov. Ak sa však polyoly používajú v potravinách tuhej konzistencie, ako sú cukrovinky, ktorých sa žiadosť týka, nie je pravdepodobné, že by vyvolali nežiaduce laxatívne účinky pri konzumácii menej ako 20 g polyolov denne zo všetkých zdrojov (4). Preto je už v nariadení (ES) č. 1333/2008 schválené používať ich v quantum satis v kategórii potravín 05.2 „Iné cukrovinky vrátane drobných cukríkov na osvieženie dychu“, okrem iného na účely úplnej náhrady cukrov vo výrobkoch bez prídavku cukru. Navrhované rozšírenie použitia sa týka len čiastočnej náhrady cukrov v rovnakých druhoch výrobkov, a polyoly by sa teda používali v množstve, ktoré nie je spojené s nežiaducimi laxatívnymi účinkami.
                  
               
                     (6)
                  
                  
                     Podľa článku 3 ods. 2 nariadenia (ES) č. 1331/2008 má Komisia požiadať úrad o vydanie stanoviska, aby mohla aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008, s výnimkou prípadov, keď by takáto aktualizácia nemala mať vplyv na ľudské zdravie. Schválenie používania polyolov ako sladidiel v cukrovinkách so zníženou energetickou hodnotou spolu s ich už schváleným používaním v cukrovinkách bez prídavku cukru predstavuje aktualizáciu uvedeného zoznamu, ktorá by nemala mať vplyv na ľudské zdravie Preto nie je potrebné požiadať úrad o vydanie stanoviska. S cieľom poskytnúť spotrebiteľom primerané informácie musí označenie potravín obsahujúcich viac ako 10 % prídavku polyolov schválených podľa prílohy II k nariadeniu (ES) č. 1333/2008 obsahovať povinné vyhlásenie „nadmerná konzumácia môže vyvolať laxatívne účinky“ v súlade s prílohou III k nariadeniu Európskeho parlamentu a Rady (EÚ) č. 1169/2011 (5).
                  
               
                     (7)
                  
                  
                     Je teda vhodné schváliť používanie polyolov ako sladidla v určitých výrobkoch so zníženou energetickou hodnotou uvedených v prvej vete odôvodnenia 3, ktoré patria do podkategórie potravín 05.2 „Iné cukrovinky vrátane drobných cukríkov na osvieženie dychu“ v quantum satis.
                  
               
                     (8)
                  
                  
                     Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť.
                  
               
                     (9)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Príloha II k nariadeniu (ES) č. 1333/2008 sa mení v súlade s prílohou k tomuto nariadeniu.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 16. júla 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 354, 31.12.2008, s. 16.
         
            (2)  Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).
         
            (3)  Správa Vedeckého výboru pre potraviny (SCF) týkajúca sa sladidiel (SCF, 1984), Stanovisko Vedeckého výboru pre potraviny k erytritolu (stanovisko z 5. marca 2003).
         
            (4)  Správa Vedeckého výboru pre potraviny týkajúca sa sladidiel (stanovisko z 11. decembra 1987 a 10. novembra 1988).
         
            (5)  Nariadenie Európskeho parlamentu a Rady (EÚ) č. 1169/2011 z 25. októbra 2011 o poskytovaní informácií o potravinách spotrebiteľom, ktorým sa menia a dopĺňajú nariadenia Európskeho parlamentu a Rady (ES) č. 1924/2006 a (ES) č. 1925/2006 a ktorým sa zrušuje smernica Komisie 87/250/EHS, smernica Rady 90/496/EHS, smernica Komisie 1999/10/ES, smernica Európskeho parlamentu a Rady 2000/13/ES, smernice Komisie 2002/67/ES a 2008/5/ES a nariadenie Komisie (ES) č. 608/2004 (Ú. v. EÚ L 304, 22.11.2011, s. 18).
      
      
         
            PRÍLOHA
            V časti E prílohy II k nariadeniu (ES) č. 1333/2008 sa v kategórii potravín 05.2 „Iné cukrovinky vrátane drobných cukríkov na osvieženie dychu“ za položku pre skupinu IV „Polyoly“, ktorých schválené použitie je obmedzené na „iba kryštalizované ovocie so zníženou energetickou hodnotou alebo bez prídavku cukru“, vkladá táto položka:
            
               
                            
                        
                        
                           „Skupina IV
                        
                        
                           Polyoly
                        
                        
                           
                              quantum satis
                           
                        
                        
                            
                        
                        
                           iba tvrdé cukríky a lízanky, žuvacie cukríky, ovocné žuvačky a penové výrobky z cukru/marshmallows, drobné cukríky na osvieženie dychu a silne ochutené pastilky na hrdlo, so zníženou energetickou hodnotou alebo bez prídavku cukru“.